***УНИВЕРЗИТЕТ У НИШУ***

***ФАКУЛТЕТ ЗАШТИТЕ НА РАДУ У НИШУ***

***НАСТАВНО-НАУЧНОМ ВЕЋУ***

Одлукoм Наставно-научног већа Факултета заштите на раду у Нишу, бр.03-268/14 од 19.06.2014.године, именовани смо за чланове Комисије за оцену и одбрану урађене магистарске тезе, под називом: ***''Управљање ризиком од пожара и образовање запослених у Ваздухопловству и противваздухопловној одбрани у Војсци Србије“*** кандидатa Иванa Ранчићa, официрa Артиљеријско-ракетних јединица противваздушне одбране Војске Србије.

На основу прегледа достављене магистарске тезе Комисија подноси следећи

**ИЗВЕШТАЈ**

Магистарска теза под називом: ***''Управљање ризиком од пожара и образовање запослених у Ваздухопловству и противваздухопловној одбрани у Војсци Србије“*** кандидатa Иванa Ранчићa официрa Артиљеријско-ракетних јединица противваздушне одбране Војске Србије, урађена је је у складу са утврђеним проблемом и предметом истраживања, циљем, задацима, хипотетским оквиром, теоријским основама и методологијом одређеном одлуком о одобравању теме за израду наведене магистарске тезе на Факултету заштите на раду у Нишу.

Магистарска теза садржи пет поглавља укључујући Увод и Закључак. Садржај рада је изложен на 103 стране са 28 сликаи 34 табела. У уводном делу рада су представљене основне методолошке карактеристике истраживања.

У другом поглављу тезе под називом *“Теоријски део истраживања“* дат је историјски преглед и развој заштите од пожара у ваздухоплоству као и пресек стања и управљања ризиком од пожара у Републици Србији. За управљање ризиком од пожара у сложеним технолошким системима, па и у Ваздухопловству и Противваздухопловној одбрани, неопходно је успостављање међусобно зависних карактеристика стања организације заштите од пожара, опреме за реаговање у интервентним ситуацијама и оспособљености припадника Ваздухопловства у области заштите од пожара.

Концепт “управљања ризиком” (ризик менаџмент, односно *The Risk Management Concept*) се увек мора интегрисати с другим менаџмент елементима и/или дисциплинама (стратегијски, пројектни и сл.) да би се добио свеобухватан концепт одрживости неког система управљања. У таквом интегративном систему, "управљање ризиком" се може поматрати као специфични контролни "*Process Safety Management*". Концепт управљања ризиком заснива се на систематској идентификацији, анализи и процени опасности за све присутне у акцији или пословној делатности, тако да омогућује доношење рационалних мера контроле ризика.

У трећем делу рада под називом *“Емпиријско истраживање“,* представљени су резултати емпиријског истраживања који су добијени анкетирањем испитаника*.* На основу увида у организацијско-формацијску структуру, истраживачку популацију су чинили припадници Војске Србије, док је истраживачки узорак изабран методом намерног узорка на основу следећих критеријума: рад на пословима заштите од пожара, учешће у стучним тимовима по пословима заштите, руководећи рад који има одлучујућу улогу у креирању политике заштите од пожара и надзорни инспекцијски рад..

У четвртом поглављу *“Модел организације заштите од пожара у ваздухопловству и противваздухопловној одбрани“,* извршена је елаборација стања система управљања ризиком од пожара у Републици Србији и модела управљања ризиком система заштите од пожара у Ваздухопловству и противваздухопловној одбрани. Посебна пажња је посвећена организацији оспособљавања за заштиту од пожара и управљање ризиком од пожара у ваздухопловству и противаздухопловној одбрани по нивоима. Такође, представљене су различите могућности организације образовања и оспособљавања: (обука у јединицама и центрима система заштите од пожара у Ваздухопловству и противваздухопловној одбрани; WЕБ- портал као могући елеменат оспособљавања и едукације; практично оспособљавање припадника Ваздухопловства и противваздухопловне одбране као метода смањења ризика; модели обуке у симулаторима на ваздухопловима).

У истраживању, Иван Ранчић полази од основне хипотезе да п*остоји узајамна повезаност између карактеристичних обележја свих група испитаника и ставова о стању заштите од пожара у Ваздухопловству* Републике Србије. У складу са општом хипотезом дефинисане су и следеће појединачне хипотезе:

* постоји разлика између ставова припадника Војске Србије о стању заштите од пожара у Ваздухопловству у односу на демографске карактеристике (старосна група);
* постоји разлика између ставова припадника Војске Србије о стању заштите од пожара у Ваздухопловству у односу на стручне карактеристике (степен стручне спреме);
* постоји разлика између ставова припадника Војске Србије о стању заштите од пожара у Ваздухопловству у односу на дужину обављања послова у области заштите од пожара (радни стаж на пословима ЗОП);
* постоји разлика између ставова припадника Војске Србије о стању заштите од пожара у Ваздухопловству у односу на карактеристике делатности у области заштите од пожара (област у коме раде);
* постоји разлика између ставова припадника Војске Србије о стању заштите од пожара у Ваздухопловству у односу на рад у Ваздухопловству или ван њега (припадност Ваздухопловству);
* постоји разлика између ставова припадника Војске Србије о стању заштите од пожара у Ваздухопловству у односу на карактеристику искуство у непосредној борби против пожара (учешће у гашењу већих пожара);
* постоји разлика између ставова припадника Војске Србије о стању заштите од пожара у Ваздухопловству у односу на карактеристику ангажовања у другим областима у каријери (рад на другим пословима у каријери).

Истраживање је теоријско-емпиријског карактера. Теоријско истраживање обухватало је анализу примарних и секундарних извора, релевантних научних и стручних библиографских јединица, али и нормативно-стандардизационе и друге доступне документације Војске Србије. У оквиру дескриптивне истраживачке методе, за емпиријско истраживање су коришћени анкетирање и интервјуисање као истраживачке технике и анкетни упитник као истраживачки инструмент. За обраду и анализу резлултата добијених емпиријским истраживањем коришћено је низ статистичких метода и поступака међу којима:

* анализа скупа општих података у којима је интензитет ставова припадника Војске Србије, изражен аритметичком средином и стандардном девијацијом;
* АНОВА (метода анализе варијансе) којом се проверава значајност већег броја разлика између аритметичких средина група које потичу из независних узорака на једној континуираној варијабли;
* факторска анализа којом се велики број међусобно повезаних манифестних варијабли (одговора испитаника на питања из упитника) кондезује и редукује у мањи број међусобно релативно независних латентних варијабли које могу објаснити одређени проценат међусобних релација анализираног скупа манифестних варијабли;
* кластер анализа у којој се испитаници који су најсличније одговорили међусобно удружују у кластере (коришћен за добијање разлике између скупова).

На основу закључака који су настали теоријским утемељењем истраживачког проблема и резултата добијених емпиријским истраживањем, кандидат је предложио "*Модел организације заштите од пожара у ваздухопловству и противваздухопловној одбрани"* који садржи:

* основне елементе за правно и нормативно регулисање заштите од пожара у Ваздухопловству и Противваздухопловној одбрани у Војсци Србије,
* предлоге и процедуре за адекватну примену и одржавање опреме,
* облике и програмске садржаје оспособљавања лица за безбедан рад и безбедно руковање опремом,
* основу за увођење система квалитета,
* основне предуслове за смањење броја незгода, елиминисање ризика или свођења на минималну меру.

***Закључак***

Истраживањем су доказане полазне хипотезе и реализован циљ истраживања. Предложен модел организације заштите од пожара у Ваздухопловству и Противваздухопловној одбрани може да допринесе:

* усклађивању процедура и модела заштите од пожара у Ваздухопловству и Противваздухопловној одбрани у складу са достигнућима међународних и европских стандарда,
* оспособљавању кадрова за безбедан рад као и за реговања у условима појаве пожара и других удесних догађаја.

##### Предлог референата

Имајући у виду начин на који је кандидат обрадио тему, резултате до којих је дошао и решења која је формулисао, Комисија констатује да су испуњени услови за одбрану урађене магистарске тезе и предлаже Наставно научном већу Факултета заштите на раду у Нишу да кандидату Ивану Ранчићу, официру Артиљеријско-ракетних јединица противваздушне одбране одобри одбрана магистарске тезе под називом **“Управљање ризиком од пожара и образовање запослених у Ваздухопловству и противваздухопловној одбрани у Војсци Србије“**

др Весна Николић, ред. проф.

Факултета заштите на раду у Нишу, председник

др Драган Млађан, ванр. проф.

Криминалистичко полицијске академије Београд, члан

др Бранислав Анђелковић, ред. проф.

Факултета заштите на раду у Нишу, ментор